khistorydata/jeongjo-sjw-relations huggingface dataset:
정조 8년 · 강
以柳義養爲承旨。前望也。
정조 8년 · 목
敎曰。左承旨有實恙。難以供職。許遞。前望單子入之。
정조 8년 · 강
命吏曹參判金夏材。牌招開政。
정조 8년 · 목
敎曰。可否之言。自是朝廷美風。雖未知本事之委折。豈可以此互相引義。以貽無中生有之歎。吏曹參判金夏材批下。更卽牌招開政。違牌更勿呼望。
정조 8년 · 강
吏曹參判金夏材。疏陳病狀乞遞。賜批。
정조 8년 · 목
疏略曰。日昨赴政之餘。添得毒感。素患疝癖。又乘時闖發。此際政命又下。末由承膺。尢切悚惶。仍伏念臣職雖次堂。旣忝銓地。故向對僚席。相與欽誦聖旨。偶發一語曰。隄坊固宜謹嚴。而至於無累。公然見枳者。今日疏一人。明日疏一人。旣不必一政多擬。又不宜因循前却云爾。則卽官之意。落落難合。又曰然則待判堂之還朝可乎。卽官又不答。臣固疲劣。宜乎見輕。而意見之不同。又不啻燕越。則尙何望對揚休命之萬一哉。亟行鐫免。面授可堪之人。批以。卿言認出對揚。卿其勿辭。入來開政。
정조 8년 · 목
以李泰永爲校理。李頤祥曺遠振爲修撰。
정조 8년 · 강
命金汝岉賜諡。依草記施行。
정조 8년 · 목
禮曹啓言。因大臣所啓。贈領議政金汝岉賜諡事。有草記稟處之命矣。汝岉未蒙易名之恩者。誠爲可冤。雖其議政之贈。由於其子推恩。而若無例贈之職。則追獎義烈。褒贈官秩。必不下於正卿。恐不當以例贈爲嫌。況前輩之以例贈得諡者。亦多有之。臣意則依大臣所請。許其賜諡。似不過濫。而事係恩典。請上裁。敎以。依草記施行。
정조 8년 · 강
訓鍊大將具善復等。聯疏請閔心爀沈錞汰去。賜批。總戎使李昌運。禁衛大將李敬懋。御營大將徐有大。
정조 8년 · 목
聯疏略曰今番宣傳官之被人縛打。實是四百年所未有之變怪。大關國綱。則諸宣傳之引義。非爲一任聖說地耳。蓋欲謝一世之公議。存淸選之本意。而其中閔心爀沈錞。初不呈辭狀於兵曹。又不書不字於本廳。顯有立異之意。殊甚可駭。臣等以爲閔心爀沈錞。特爲汰去。以懲臨事謀避之弊。以知養廉尙氣之義。批以。卿等所陳。旣出於尊廳風之意。依施。
정조 8년 · 강
副修撰權裕。陳疏自訟。賜批。
정조 8년 · 목
疏略曰。臣無似賤品。遽玷不稱之職。自顧瞠然。果然駁正之論。出於司直之地。二字題目。一筆句斷。殆有圈後所未聞也。上貽朝廷之辱。下招門戶之羞。此臣所以自悼而自訟者也。亟削臣職。以謝人言。批以。不必深嫌。卿其勿辭。從速察職。
정조 8년 · 강
放罪人朴宗壽。
정조 8년 · 목
因刑曹都囚徒。敎以。罪人朴宗壽放。
정조 8년 · 강
命時囚朴佖會議處。
정조 8년 · 목
義禁府啓言。壬海前別將朴佖會原情。泛稱遲晩。請刑推得情。敎以。除刑推議處。
정조 8년 · 강
來五月初五日 景慕宮夏享大祭。命攝儀。
정조 8년 · 강
召見備堂于讌華堂。
정조 8년 · 목
予曰。荒政考凡例見之乎。行司直金華鎭曰。浩汗可慮。節約爲之似好矣。予詢刑判。刑曹判書趙時俊曰。果有汗漫之慮矣。予曰。漁鹽船稅事。已行關乎。右參贊徐有隣曰。松留聞此事。設爲問答。成册子上送矣。予命金健修持入。予曰。此事有生弊之慮耶。華鎭曰。從前有出給該邑之論。而若善爲立法。則似無弊矣。予曰。太上有給代之道。則以歲比總好矣。而監司守令之染指。亦可慮也。人人廉謹。道道得人。必無其望矣。華鎭曰。以嶺南言之。監司次知七所後。有七千兩捧用之例。今若嚴飭。則似無目前之弊矣。予曰。旣始之事。善成則好矣。有隣曰。箕伯每以此事。娓娓爲說。必欲對揚聖心。而其言亦以爲有利而無害矣。予曰。均役。卽 先朝爲民之聖意。而各宮房衙門及營邑所納之物半減。故以爲不便者多。良法尙然。況若此事。苟不善成。則不但有名無實。亦必有與訛造訕之慮。豈不可悶乎。外間物情如何。時俊曰。平安道則未及爲之。慶尙道則先爲二度矣。予曰。嶺南則吏輩稍勝。故文案絕無可疑之端矣。予曰。無冤錄。善成之册矣。有隣曰。無冤錄諺解。使兪漢敦爲之矣。漢敦就議於前參奉李匡呂。則與故判尹具宅奎所懸吐。多有不合云矣。予曰。卿等之見。孰爲勝乎。華鎭曰。兩說皆通矣。予曰。幾卷。有隣曰。二卷矣。予曰。聞之具宅奎本家。取舍之亦好矣。
정조 8년 · 강
以具明謙金思穆爲承旨。前望也。
정조 8년 · 강
遞校理李泰永。修撰曺遠振李頤祥。
정조 8년 · 목
敎曰。館直不備。已過半朔。事體所在。殊涉未安。在外及未肅拜玉堂。幷許遞。前望單子入之。待下批牌招。推移入直。
정조 8년 · 강
以洪文泳爲應敎。李魯春爲副應敎。林濟遠柳孟養爲校理。李宗燮爲副校理。沈基泰李錫夏爲修撰。兪漢敬安策爲副修撰。竝前望也。
정조 8년 · 목
政院以魯春策方在罷散啓稟。敎以。敍用。
정조 8년 · 강
給价川郡漂戶恤典。
정조 8년 · 목
平安監司鄭民始以价川郡民家漂失馳啓。敎以。參考前例。卽爲題給之意。令廟堂分付。
정조 8년 · 강
持平金履安以草莾臣。從縣道上疏辭職。賜批。
정조 8년 · 목
疏略曰。元子宮衣尺寢長。禮行相見。休聞日彰。臣蹈舞田間。不勝愛戴忻祝之至。乃於玆者。以臣爲經筵官。又以臣爲司憲府持平。驚惶赧汗。魂神未定。又伏奉有旨。煌煌四百餘字。首言先父爲春邸時贊善。又擧臣三世四祖。幷侈袞褒。臣糜身粉骨。不足以仰酬萬一。而非糞土賤品所敢承當。是殆議薦之地。有以誤聖聰而偶致遺照耳。臣本庸婆。待罪桂坊。數次登筵。醜拙畢露。日月之明。宜無所不燭。而今兹抄選之命。卽登極後一初之盛擧也。宜博求經行。或置講席。或列言路。而乃以如臣。苟充其間。首勤招徠之典。沮四方想望之情。來百代譏議之口。其爲聖世之累。何如也。亟許鐫削臣前後職名。永斷收召之擧。批以。才下敷心之諭。方企登途之擧。遐心莫回。巽牘隨至。由予誠淺。良用瞿然噫。今予招延。豈爲觀瞻。誠以經筵胄筵。討論開發之功。期望于爾者。深且切焉。爾何不念及於此。而不之肖顧。勞予虛佇乎。唯爾經術識解。自在桂坊時。知之已熟。每臨講席。輒勤發問。爾想必記有之矣。爾須念君臣之大義。勿復多讓。幡然造朝。以副予如渴之望。仍命下諭于京畿監司。使之傳宣。
정조 8년 · 강
命時囚金漢杓等議處。
정조 8년 · 목
義禁府啓言。呂島前萬戶金漢杓。會寧浦前萬戶金思欽崔德恒。鹿島前萬戶金始烱張始興等原情。泛稱遲晩。請幷刑推得情。敎以。除刑推議處。
정조 8년 · 목
義禁府啓言。宣傳官李仁秀等原情。泛稱遲晩。所當請刑。而宣傳官勿請刑。請議處。敎以。初則不知本事委折。有此拿問之命矣。觀此渠等愛辭。蓋因同僚被人縛拏事。必欲相率自處。引廳中自退古風致。有此瀆擾之擧。事體所在。不可不嚴處。以爲止鬧息紛之地。況於向日御廳草記批旨。旣下知道字。似已自攸司照律處斷。然則尢何敢煩浼。諸囚幷從重照律。今日內。以草記擧行。而許多人之一時見汰。亦屬軫念處。行首外。竝以公罪勘放。
정조 8년 · 강
來五月初六日 景慕夏享大祭香祝。命攝儀。
정조 8년 · 강
召見承旨趙興鎭于三善齋。
정조 8년 · 목
予曰。連日蒸熟而不雨。可悶。田家不至苦待云耶。興鎭曰。雨意甚緊。今若霈然。亦云幸矣。而雖不雨。兩麥則無所害云矣。予命書各道錄啓判付訖。敎曰。注書持此判付草本。出去政院。使都承旨左承旨同副承旨。一邊精書。一邊考準以人事分付。
정조 8년 · 강
命二十一日輪對爲之。
정조 8년 · 강
命罪人李福雲。嚴刑捧招。
정조 8년 · 목
刑曹啓言。罪人李福雲。更加嚴刑。請期於得情。允之。敎以。本獄事。情理至凶獰。手勢極慘毒。國有三尺。不可一刻容貸。後坐起。除尋常。箇箇嚴刑捧直招。
정조 8년 · 강
御讌華堂。行晝講。同經筵鄭昌順。特進官尹師國。承旨兪恒拄。玉堂李魯春李錫夏。注書沈晉賢。兼春秋金鳳顯。史官尹行任。宗臣安昌君燝。武臣李邦鵬。司諫安廷玹。掌令成鼎鎭。
정조 8년 · 목
講孟子。○予曰。秋曹錄啓未回啓者有之否。問入。
정조 8년 · 강
飭新錄諸員引嫌之習。
정조 8년 · 목
副應敎李魯春啓言。近日官職去就。强引微嫌。便成謬習。試以今番新錄諸僚事言之。向來臺疏之出。被斥諸人。容或有情勢之可據。其他諸員。初無當引之端。而累次除拜。一向違召。分義事體。極爲未安。事係同僚。當有一番申飭之道。故敢達。敎以。出擧條申飭。此後無得如前逡巡。
정조 8년 · 강
命司䆃寺貢物減分。依初下敎擧行。
정조 8년 · 목
司䆃提調鄭昌順啓言。日前以丁丑減分之特許勿施。今年減分之擧行。有査實以啓之命矣。臣考見謄錄。據實草記矣。其後取見惠廳謄錄。則辛巳翌年。惠堂以本寺貢物中別貿條。移屬惠廳。一依元貢例上下。所受貢價。比前旣增。依他貢例減分事。陳達蒙允。從兹以後。減分連爲一體擧行。臣之草記時。只據本寺謄錄。未見惠廳謄錄。故惠堂筵奏及其後連爲減分等節。未及擧論於草記。惠堂之筵奏蒙允。旣如此。則有不敢以本寺之已經草記。置而勿論。敢達。敎以。考見謄錄。有勿爲減分之命。辛巳以後。因惠堂筵稟。依貢例減分云。而今番事係是特恩。到今還收。不無鎖刻之嫌。依初下敎擧行。
정조 8년 · 강
命抄啓文臣親試。明日課講。同爲設行。榻敎也。
정조 8년 · 강
命抄啓文臣親試處所。宣政殿爲之。
정조 8년 · 목
因政院抄啓文臣親試處所啓稟也。
정조 8년 · 강
命時囚權★(礻+嚴)議處。
정조 8년 · 목
義禁府啓言。咸安郡守權★(礻+嚴)原情。泛稱遲晩。所當請刑。而曾經侍從。請除刑推議處。允之。
정조 8년 · 강
勘放時囚朴佖會。
정조 8년 · 목
義禁府啓言。壬海前別將朴佖會。杖一百收贖。告身盡行追奪。私罪施行。允之。
정조 8년 · 강
命李召史上言及鄭遇郁擊錚內辭緣。幷更待處分。
정조 8년 · 목
刑曹啓言。李召史上言內辭緣。請置之。又啓言。鄭遇郁擊錚內辭緣。請置之。幷敎以。更待處分。
정조 8년 · 강
王大妃殿進御一錢重人蔘粟米飮。命自今日。一貼式煎入。榻敎也。
정조 8년 · 강
命副司正李崑秀。還付翰林。
정조 8년 · 목
敎曰。雖曰館規卽然。左右史不備。每政皆不還付。情理姑捨是。此亦取便之一端。副司正李崑秀。還付翰林。卽爲牌招入直。
정조 8년 · 강
召見輪對官于宣政殿。
정조 8년 · 강
命修撰徐瀅修。副校理權以綱。牌招入直。
정조 8년 · 목
瀅修牌不進。敎以。一遞。旣伸廉防。再違有傷事體。只推。更爲牌招入直。○以綱牌不進。敎以。每事違召。未知有何情勢。而朝家所不知之事。豈可自劃乎。見今館職苟簡。只推。更卽牌招入直。違牌傳旨。勿爲捧入。
정조 8년 · 강
遞副校理李祖承。修撰李延伋。
정조 8년 · 목
敎曰。情勢宜欲一遞。事務亦有相妨。副校理李祖承本職許遞。玉堂番次苟艱。情勢無甚異同。修撰李延伋。一體許遞。
정조 8년 · 강
命玉堂罷散人。幷敍用。
정조 8년 · 목
承旨金夏材啓言。日前玉堂違牌坐罷多人之中。有同罪夫敍者。故敢達。敎以。一幷敍用。玉堂排望。近甚苟艱。待從堂上堂下罷散人。幷敍用。
정조 8년 · 강
推吏曹判書李在簡。
정조 8년 · 목
敎曰。旣無情勢。尙不出肅。事體所在。極爲未安。且有議薦之事。吏曹判書李在簡推考。仍卽牌招。參議趙鼎鎭批下。亦爲牌招。議于大臣。今明間來會擧行。
정조 8년 · 강
命嚴鼓執槌。禁漏官中。從便爲之。
정조 8년 · 목
敎曰。今因謄錄抄入思之。嚴鼓之特令兼敎授執槌。不過飭敎。此後報嚴之時。禁漏官中。從便爲之意分付。
정조 8년 · 강
以朴祐源爲副提學。徐有成爲副應敎。李顯靖申耆爲校理。權以綱尹㬦爲副校理。兪漢敬徐瀅修爲修撰。林濟遠爲副修撰。
정조 8년 · 목
敎曰。玉堂前望單子入之。
정조 8년 · 강
以洪秀輔爲承旨。徐浩修爲內醫提調。
정조 8년 · 목
敎曰。都承旨前望單子入之。待下批牌招。又敎曰。藥房提調前望單子入之。
정조 8년 · 강
命領運差使員印時彥邊將調用。其餘上弦弓一張賜給。
정조 8년 · 목
洪忠監司申大升以領運穀差使員姓名開坐馳啓。敎以。觀此狀本。領運穀二萬五千石。利涉三道海路。穩卸湖沿。分俵列邑。亦皆分授云。言念民事。萬萬幸甚。領運差使員所斤僉使印時彥彦。往半百船隻。領來幾萬穀物。論其效勞。不下於向來盈德倅。待準瓜。善地邊將調用。其餘差使員馬梁僉使裵廷老。平薪僉使申好祥。湖南差使員防踏僉使李章漢。馬島萬戶李重瑞。多慶浦萬戶張信厚。格浦別將魚福龜。各上弦弓一張賜給。弓子皆令本道伯造給。形止狀聞事下論。
정조 8년 · 강
司譯院以文官及譯輩漢語肄習矯捄啓。
정조 8년 · 목
本院啓言。三十前文官漢語慣習提飭事。令本院商確稟處事命下矣。今者大僚奉使往來之後。以譯舌則言語問答之不能慣習。文官則漢語隸習之近頗廢弛。慨然憂嘆。有此申飭之請矣。所謂譯輩。反不如關西馬頭。十年一赴。不但語言之不能相通。情面不能相熟。他國事情。雖欲探得其萬一。豈非齟齬之甚者乎。惟是等第減半之事。最爲矯捄之道。若使十年一次者。爲五年一次。而或有別差遣之時。或有換差之規。計以十年。則渠輩赴燕。少不下四五次。其所去來自然頻數。而彼國言語。自可閑習。至於年少文官之肄習漢語。當初設施。法意有在。而雖或有殿講之設。此是不常有之事。只是承文院殿最時。兩等九處講。而有名無實。毋寧漢學講之逐年設行。令廟堂請稟處。敎以。依草記施行。
정조 8년 · 강
命吏曹判書李在簡上疏。還給。
정조 8년 · 목
疏略曰。選部新除。遽下此際。臣誠惶懍。罔知攸措。而臣之向日遞免。非直病勢之難强。誠以情私實有必遞之實。今玆之命。何爲而又及於臣也。顧今抄選議薦之命。特以政官不備。已至經宿。臣情到此。豈不悶隘也哉。乞遞銓任。敎曰。旣是無情勢之銓堂。況今抄選之命。卽爲胄筵。則尢不當若此。原疏還出給。以前牌催促。
정조 8년 · 강
判府事具善復。上疏自引。賜批。
정조 8년 · 목
疏略曰。臣於一旬之內。遭三至之言。愈出愈奇。誰怨誰尤。秩忝崇品。齒迫七旬。因一微事。公肆醜辱。今此臺評。莫非滄浪。臣則自反而已。無卞而已。噫。涓埃莫報。釁尢徒積。至於武夫之斥。臣何顏面。更廁周行。乞諒至切之懇。鐫臣匪據之任。批以。卿其勿辭行公。
정조 8년 · 강
知敦寧徐有寧。疏陳病狀。乞解藥院之任。賜批許之。
정조 8년 · 목
批以。病勢旣難供劇。本任今姑許遞。
정조 8년 · 강
大司成閔鍾顯。上疏自引。賜批。
정조 8년 · 목
疏略曰。伏見憲啓所論泮隸事。臣之失職。於是益著。蓋前月旬間。居齋儒生。招守僕送言于臣曰。進士姜樹者賤人也。食于南行。公肆詬辱於東西齋儒。兹實無前之變怪。故與掌議相議。永黜于齋。然若只此而止。恐無以懲習。臣答曰諸生之處之也甚得宜。復何加焉。後十餘日。送言于臣曰。欲招致姜樹之族屬。而下隸誤捉其母而至。事甚驚駭。卽爲還送。泮隸則移送秋曹。事狀槪如是矣。此莫非如臣湔劣。待罪師儒之職。而惶愧交切。雖欲抗顏於皐比之席。有不可得矣。乞削臣所帶之任。批以。卿其勿辭行公。
정조 8년 · 강
吏曹參判沈豊之。陳疏自列。賜批。
정조 8년 · 목
疏略曰。圈後彈駁。古或有之。而至於斥之以卑微。曾未之聞焉。況李翼晉。以 璿派遺裔。文華超拔。權裕故家望族。學識該洽。洪樂恒屢待雷肆之講。未聞金根之譏。而自家需用。未必多讓於人。則捨却此等之人。副彼多上之願。臣不能爲也。至於李顯默。向來擧措。大壞臺體。臣亦非之。而其地閥文藝。終是可惜。蓋此四人。始也擧似。未見甲乙之論。終焉完圈。可知公共之議。惟彼臺臣。乃以臺閣無言。謂之大可寒心。良亦異也。臣不勝怵然。惜躬無所。不意亞銓新命忽下。臣誠感激。顧臣所遭。有非尋常可規之比。乞削臣職。批以。人言何必爲引。卿其勿辭行公。
정조 8년 · 강
吏曹參議趙鼎鎭上疏。自列乞遞。賜批。
정조 8년 · 목
疏略曰。昨夜政席。以副司果權坪。首擬掌憲。至於蒙點矣。追後聞之。則纔遭喪故之人也。矇未覺察。遽然排擬。不可以尋常做錯論。乞降威罰。削臣職名。批以。難免做錯。爾則推考。望筒勿施。
정조 8년 · 강
左承旨金思穆。右副承旨徐龍輔。聯疏自引。賜批。
정조 8년 · 목
聯疏略曰。臣等伏見兵曹參判鄭昌順擧條啓下者。誠不勝瞿然。臣等猥以無似。濫叨邇列。伊日政事之下批。適在於該房登筵。院中苟艱之時。互相進去。其例甚多。故不得不按例行之。豈料暫時推移之計。反歸無端占便之科。自顧慚恧。無地自容。乞賜郵罰。批以。爾等勿辭察職。
정조 8년 · 강
生員鄭東羽等一百九十人。上疏請南乙珍趙狷領額。批令該曹稟處。
정조 8년 · 목
疏略曰。臣等請以二臣節義之顚末陳之。蓋乙珍卽開國元勳南在之叔父也。早服性理之學。官至參知門下府使。及王氏政亂。盡傾家財。設酒食會宗族。流涕曰。吾不能力扶宗社。生不忍爲亡國大夫。今日將告訣。翌日棄官歸隱于楊州故沙川縣。及聞麗運訖。被髮痛哭。入紺嶽山石窟中。目不睹天日之光。 太祖以御札勸起。乙珍曰。我豈忍身事二姓。吾雖九死。不出此窟外。 太祖亟加賞歎。環其所居而封之。號曰沙川伯。未幾死於窟中。土人名其窟曰南仙窟。莫不就訪。瞻敬咨嗟。狷卽開國元勳平壤伯趙浚之弟。初名胤。與鄭夢周相友善。平生以名節自勵。及見浚有翊戴之志。涕泣謂曰。國存當存。國亡當亡。浚知其志。出之再按嶺南。未及還而聞麗朝革命。痛哭入頭流山中。仍改名曰狷。字曰從犬。蓋國亡不死。有類於犬。而亦取犬有戀舊主之義也。其後轉往淸溪山。每陟最高峰。望松京痛哭。則輒有陰雲起自松嶽。連亘淸溪。人皆謂之忠誠所感。名其峯曰望京臺。 太祖拜戶曹典書。以書招之。狷答曰。願採松山之嶽。不願爲聖人之氓。 太祖歎曰。趙狷志如金石。有不可奪。封以淸溪一面。而築石室以表貞節。狷以爲今王所命。卽移住于楊州。自號松山。蓋取松不凋山不移之義。而亦不忘松嶽之意也。卽今松山里是也。嗚呼。彼二臣罔僕之志。至死靡渝。其事赫赫。若昨日事。遺風餘韻。興起百代。亦可見矣。且於 先大王朝。御史臣李廷膺據實陳啓。請節惠之章賜額之典。事不該曹。而適値朝家之有事。式至今。伏願俯察二臣節義之卓絶。亟頒華額焉。批以。事蹟可謂卓異。許令該曹稟處。
정조 8년 · 강
召見吏曹判書李在簡。參議金憙于三善齋。
정조 8년 · 목
予曰。山林抄選。一依丁卯傳敎擧行乎。吏曹判書李在簡等曰。姑未及詳知矣。予曰。丁卯後會議被選者誰也。在簡曰。其後姑無會議擧行之事云矣。予曰。今當開政乎。在簡曰。然矣。予曰。卿等先退開政。又敎曰。丁卯以後山林被選某年某人。列錄以入。又敎曰。伊時政事册入之。又敎曰。吏曹參判先參會議後肅拜事分付。
정조 8년 · 강
命經筵官抄啓。一遵受敎。來會議薦。
정조 8년 · 목
敎曰。 先朝丁卯。有特敎定式經筵官抄啓人中備擬爲敎。伊後未免廢却云云。向因領相箚辭。始知本事顚末。今番則一遵受敎。使之來會議薦。此後一依　先朝受敎遵行。母或違越之意。申飭銓曹。
정조 8년 · 강
遞吏曹參判沈豊之。以金夏材代之。
정조 8년 · 목
因政院牌招啓稟。敎以。銓堂不可不備員。亞銓旣是衆所共知之有情勢人。吏曹參判沈豊之許遞。前望單子入之。待下批牌招擧行。
정조 8년 · 강
有政。吏曹判書李在簡。參判金夏材。參議金憙進。
정조 8년 · 목
以金敍九爲掌令。徐有鍊爲持平。敍九以下新通也。尹師國爲右尹。曺霖爲假監役。初仕也。金履安閔彝顯金斗默曺霖。單付經筵官。
정조 8년 · 강
命掌苑署別入各果。濟用監屛風及布子。司䆃寺減分勿施。一體詳問以啓。
정조 8년 · 목
敎曰。今因謄錄抄出事思之。掌苑署別內入各果小帖別入之規。 先朝庚午。以革罷事。 御筆書下。濟用監屛風之闕內外諸上司各衙門權設都監進排之事。亦於 先朝辛酉。特敎革罷。仍下 傳敎。或有不遵定式之弊。堂郞重勘事。載 受敎。近果遵行。無一毫違越之擧乎令各該司提調。各別査實。明日使之來詣兒房草記。丁丑減分時。惟司䆃寺減分。因 特敎勿施。今番則何以擧行乎。本寺提調。方帶纂輯堂上。亦令明日査問以啓。且以濟用監布子事言之。遺在夥多。貽弊貢人。自來然矣。亦有庚辰變通。今則果無此弊端乎。一體詳問以啓事分付。
정조 8년 · 목
因刑曹都囚徒。敎以。昌福放。
정조 8년 · 강
召見承旨金思穆于重熙堂。
정조 8년 · 목
予曰。俄頃之間。順産得女。有子又有女。予誠自幸矣。思穆曰。下情不勝慶幸矣。
정조 8년 · 강
命護産廳依例擧行。
정조 8년 · 목
敎曰。聞已順産。護廳依例擧行事分付。
정조 8년 · 강
召見閣臣徐浩修。承旨柳義養于三善齋。
정조 8년 · 목
原任直提學徐浩修曰。顒祝之餘。伏聞順産。邦國慶幸。如何盡達。俄伏承護産廳下敎。故擧行凡節。依例爲之矣。予曰。各司擧行。竝令除之。只使醫官待令好矣。予曰。以試官之不備。親試姑爲退定。文衡何故不入來乎。義養曰。未詳其有甚情勢矣。予曰。旣不得親試。故已令在家製進。書題出送。予曰。今日好雨。猶未浹洽。測雨器水深爲七分。而畿營所報則堇爲一分。城內外若是懸殊。至於他道各邑。難保其均霑也。義養曰。驟雨例有咫尺不同之時。而目今移秋姑未及。雖得一鋤之雨。於兩麥則大有沾潤之益。若過此時。則而又害之云矣。予曰。農家所聞。大體何如云耶。義養曰。秋事則姑難預料。而近日雨暘調順。各適其時。兩麥俱有成就之望云矣。
정조 8년 · 강
命試官不備。親試待下敎爲之。
정조 8년 · 강
命列邑雨澤詳細狀聞。
정조 8년 · 목
敎曰。俄者雨澤。幾爲盈尺。而畿伯狀本中。營下所得。以一分登聞。列邑之均霑。或未可。必卽令該道遍問列邑。陸續狀聞事分付。向來雨澤。漢南不若漢北云。今日所得。亦果如何。先卽探聞狀聞事。亦爲分付。難以湖西言之。旬前雨澤所得各異。十七之雨。但報營下霑潤形止。不言列邑均霑與否。豈其公山一邑外。果無所得而然乎。今日雨澤。亦如京中乎。竝卽詳細狀聞事。令廟堂行會。
정조 8년 · 강
王大妃殿進御粟米飮。前方中。加縮砂一錢。命自今日煎入。榻敎也。
정조 8년 · 강
召見承旨洪秀輔趙興鎭于三善齋。行抄啓文臣親試。試官徐浩修徐龍輔尹行任。
정조 8년 · 목
予曰。雨澤喜勝順産矣。湖中尙有不足之慮也。秀輔曰。俄聞鄭枋言。則湖南之雨。不爲不足云矣。予曰。今日之雨。未知列邑果同然否。興鎭曰。蒸熟已多日。昨今雨勢。似蒙遍被之澤。民事誠多幸矣。○敎曰。試官持抄啓文臣親試試券。與下番翰林入侍。予命考試出榜。○以浴沂行爲七言古詩題。
정조 8년 · 강
命雨後農形狀聞。
정조 8년 · 목
敎曰。昨今雨澤。高低必當周洽。目下所見。詳細報來之意。各別申飭。待晴。仍令各其守宰躬審田野。細察雨後農形。報來後狀聞之意。下諭于西北外諸道。
정조 8년 · 강
以李陽運爲昌城府使。
정조 8년 · 목
敎曰。昌城府使。令該曹口傳差出。
정조 8년 · 강
以蔡濟恭爲工曹判書。
정조 8년 · 목
敎曰。工曹判書前望單子入之。
정조 8년 · 강
副司直洪樂命疏陳病狀。乞休致。賜批。
정조 8년 · 목
疏略曰。臣敢暴廢疾實狀。已五上乞骸之章。而乃屢承分外之恩批。俸祿相繼。誅罰不加。尤非臣分之所敢出。故玆不得不冒死申控。伏願哀其窮而矜其志。亟命有司。依例致仕。俾遂至願。批以。前批已言之。卿其勿辭。俟少間行公。
정조 8년 · 강
副校理權以綱陳疏乞遞。仍請學試移設。賜批。
정조 8년 · 목
疏略曰。以臣爲東學敎授。臣不獲已祗謝恩命。而實有十分卽當者。向叨館職時。略論陞庠之弊。至以矯弊之方爲敎。及見該曹覆啓。以陞庠變通。有難輕議爲言。則顧今春試次第當設。臣旣見帶兼啣。初旣請罷。今反冒當。則得不有駭於物情。而難安於私義耶。乞遞臣兼帶之職。臣於科場之事。更有云云。而近來四學。凋弊日甚。破垣頹舍。不成貌樣。及夫設場之時。一任其亂雜。自今以後。四學科試。移設於丕闡堂。學舍頹圮之處。方當災年。固難遽議。而隨毀隨補之意申飭。批以。庠製之姑令移設丕闡堂。曾因泮堂言。已從施。伊後廢却。果何委折。當該學敎授。一竝從重推考。依所請施行。爾其勿辭察職。
정조 8년 · 강
勘放時囚權★(木+嚴)等。配崔德恒等。
정조 8년 · 목
敎曰。時囚皆令今日。草記照律。○義禁府啓言。時囚權★(木+嚴)照律。杖一百收贖。告身盡行追奪。放送。金漢杓金恩欽張始興等。竝收贖。而告身盡行追奪。又五年禁錮。放送。崔德恒告身盡行追奪。五年禁錮。鐵原府徒三年定配。金時炯告身盡行追奪。五年禁錮。端興縣徒三年定配。請依例押送各其配所。允之。敎以。如有功儀。各減一等。
정조 8년 · 강
召見承旨柳義養。兵曹參議鄭枋于誠正閣。
정조 8년 · 목
予曰。年今幾何。枋曰。七十八歲。予曰。知宮官時事乎。枋曰。何敢忘也。予曰。筋力好矣。枋曰。臣七十之限。已踰八年。從宦之望絶矣。恩除遽降。只爲一瞻耿光。僅僅入都。今登咫尺之筵。此後死無餘憾矣。昨蒙魚鮮賜與。榮感尤當如何。予曰。此是優老之意也。予曰。先朝擧動日子抄出則好矣。義養曰。臣之所作冊子。尙未就成。政院日記。竊欲考見。而不敢擅便。予曰。承旨之見日記。容何傷乎。從便爲之。
정조 8년 · 강
遞承旨金思穆趙興鎭。以徐龍輔李文源代之。
정조 8년 · 목
敎曰。左副承旨右副承旨許遞。又敎曰。承旨前望單子入之。
정조 8년 · 목
敎曰。申飭之下。庠製尙不設行。在外學敎授。催促上來。使之限內爲之。仍自政院各別嚴飭。
정조 8년 · 강
以田佐顯爲咸安郡守。
정조 8년 · 목
敎曰。守令有闕之代。令該曹口傳差出。此時農務方殷。待下批。仍令明日辭朝。
정조 8년 · 강
許施廣州留庫米加劃之請。
정조 8년 · 목
備邊司啓言。卽見守禦使鄭尙淳狀啓。則枚擧廣州府尹金宇鎭牒報。以爲。今當荐饑之餘。農糧萬無分排之望。留庫中折米一千石。請其加劃。折衷邑報。限七百石。特許加劃。以爲。從略分俵事。請令廟堂稟旨分付矣。廣州還分之穀。較其民戶。本自不敷。農糧無以排巡。民勢遑急。可以推知。帥臣之折衷請劃。又出於勢不獲已。留庫中折米七百石。依狀請請許劃。允之。
정조 8년 · 강
命修撰沈基泰上疏還給。
정조 8년 · 목
疏略曰。噫。臣之向來一着。莫非臣不善周旋之致。何敢以事在倉卒。有所自恕也哉。縮伏鄕廬。惟訟愆尤。前後甄錄之命。寔出夢外。而情勢轉益惶恧。抗顔束帶。實無其望。亟命鐫削。○敎曰。洪文泳沈基泰之近於館職。輒事違牌。似因向來人言而有此處義。然其爲說不過是官師相規。到今時日旣久之後。焉敢强作嫌引之端。修撰沈基泰上疏還出。與應敎洪文泳。更卽牌招察任。
정조 8년 · 강
召見承旨徐龍輔于誠正閣。
정조 8년 · 목
予命承旨注書兵曹佐郞。軍號前應製。同副爲試所承旨捧券。予謂下注書沈晉賢曰。捧御製。往揭泮宮。仍以民事關心。久未勞問矣。今日好雨周洽。爾等其各應製以進之意宣諭。以浴乎沂行。爲古詩題。
정조 8년 · 강
命修撰沈基泰更爲牌招。
정조 8년 · 목
敎曰。一情地。一肅一違。寧有如許處義。違牌已伸廉隅。修撰沈基泰只推。更爲牌招。
정조 8년 · 강
減下檢校直閣鄭東浚。
정조 8년 · 목
敎曰。聞其實病。勢難仕進。檢校直閣鄭東浚減下。
정조 8년 · 강
召見承旨徐龍輔于重熙堂。
정조 8년 · 목
予曰。分付戶曹。白緜紙二百卷。使之待令於閤外。注書持此賞賜紙筆墨。往傳於居齋儒生以來。
정조 8년 · 강
召見承旨李文源及下直守令于誠正閣。
정조 8년 · 목
予曰。下直守令進前。咸安郡守田佐顯進。奏職姓名。予問七事訖。予曰。爾爲咸安倅。將以何道治民乎。佐顯曰。當以愛民爲本矣。予曰。本郡年事何如。佐顯曰。免凶云矣。予曰。有弊瘼乎。佐顯曰。未及聞知矣。予謂文源曰。爾曾經本道道伯。知咸安事情乎。文源曰。吏逋爲弊。民但以納還爲主。故所納未能精實矣。予命讀宣諭別諭訖。謂佐顯曰。爾之奏對。未能詳明。且未知民瘼邑弊。而治績不在言辭。故許爾赴任。爾須下去。小心奉公。務令治續過於前人。予曰。曾經嶺伯。一道事情。想細悉矣。文源對曰。一道事不能領略矣。予曰。營債有孫債。曾孫債云然否。文源曰。營屬果有孫曾債矣。予曰。營門散財出納之際。想多奸僞之弊。而近來監司不久其職。其或因此而有弊乎。文源曰。監司多不過二周年。小則十餘朔。而至於嶺南。物衆地大。爲道伯者。未能採探民情。周知疪瘼。自非聰明過人者。豈能副朝家委畀之意耶。予曰。嶺南簿牒想多矣。文源曰。簿牒頗浩煩。而其中用精神處則亦甚多矣。予曰。何等事爲最費精神處耶。文源曰。簿牒酬應。孰非審愼處。而至於殺獄。則所係尤重且大。不可率爾題辭。故雖累次覆檢。多費商量。猶或不免於誤決。此等獄。最是用精神處矣。
정조 8년 · 강
命明日由月覲門。展拜　景慕宮。該房知悉。
정조 8년 · 강
校理李顯靖從縣道上疏乞遞。仍陳時務。賜批。
정조 8년 · 목
疏略曰。臣素患痰癖之症。飮啖全却。頭目眩暈。神氣潰陷。萬無前進之勢。特賜鐫遞。臣竊觀今日國勢。知人之重病。內自心腹。外達肢體。無毫髮不受病者。專由於言路不開。夫言路者。所以通氣血而調國脈者也。惟我殿下求言之誠。無愧於大舜好察邇言。而朝廷之上。未見謇諤之風。紀綱不振。風俗委靡。民力之殘弊。軍兵之解弛。無一人抗言。伏願求其逆耳之言。用其讜直之論。嗚呼。今年荒政。最其尤切。而遣使發倉。此不過一時之惠。而非節用廣儲。爲措劃於無事之日也。夫糴糶。卽救民之一大政。而民之所納者精。而吏之所納者虛也。春來分糴之時。民食其虛而吏食其精。莫非奸吏從中舞弄欺瞞守宰之致。臣伏見丹綸中尤甚稍實邑之區別。曲察民情。靡不用極。豈有顚連之歎。而目今春窮。民所以仰哺者。只在糴糶之虛實。伏願分付廟堂。從長區處。嚴飭有司。俾無精納虛受之弊。批以。首陳事。言固切實。當體念。尾陳事。令廟堂從長草記稟處。爾其勿辭。上來察職。
정조 8년 · 강
詣　景慕宮展拜。
정조 8년 · 목
具翼善冠袞龍袍。乘輿出賓陽門。敎曰。兵判斯速出牌。仍詣　景慕宮。行展拜禮。仍詣　廟內奉審。還御　齋室。命注書沈晉賢。往　本宮都提調金領府事家。以見卿祗迎。極欲引對。而今方展拜。卽當還宮。不得相見。心甚悵然之意傳諭。又敎曰。　本宮儀軌冊子入之。又敎曰。　宮司鄭厚祚。還宮後使之來待。藥房都提調洪樂性曰。臣猥切匪分之賞。只切罔功之愧矣。予曰。何辭之有。仍乘輿還內。
정조 8년 · 강
召見承旨徐龍輔兪恒柱于誠正閣。行抄啓文臣及泮儒比較。
정조 8년 · 목
予曰。注書出去。分付閣吏。抄啓比較試券。催促持入。予曰。內閣所寫判付持入。又敎曰。比較試券。幾張來到乎。注書朴能源對曰。二張已到。餘未及來矣。予曰。備忘記紙二束及正草二十張。注書出去捧入。予命書抄啓文臣再次比較。以同寅門爲銘題。又命書泮儒比較。以浴乎沂爲律賦題。仍命韻風乎舞雩詠而歸。○予曰。泮儒比較試券。注書出去。催促捧入。又敎曰。右副承旨持黃籤入侍。予命讀居首試券訖。敎曰。此作絶佳。爾意如何。恒柱曰。儘爲佳妙矣。龍輔曰。明日奎章閣奉審日次。而奉謨堂依例擧行乎。予曰。待後日次爲之。
정조 8년 · 강
兵曹判書李★(土+甲)陳疏乞遞。賜批許之。
정조 8년 · 목
批以。卿之本職許遞。
정조 8년 · 강
以徐有隣爲兵曹判書。
정조 8년 · 강
命備局有司堂上明日來待。
정조 8년 · 강
命李翼晉等。別下試題。使之製進。
정조 8년 · 목
奎章閣啓言。抄啓文臣課試時。李翼晉等終不製進。依定式請拿處。敎以。官職去就。猶不敢乃爾。況此應製之無異往役。今番又復逡巡。此大關紀綱。向來舊選中有此情勢。亦皆不得任其處義。此文臣豈或間然。別下試題。使之製進。
정조 8년 · 강
抄啓文臣課試比較更試施賞。
정조 8년 · 목
敎曰。今閏三月朔抄啓文臣課試比較更試。居首二下承政院注書沈晉賢。綱目一帙。之次二下副司果成種仁。八大家文抄一帙。三上副司果李勉兢。敦孝錄一帙。三中副司果金啓洛徐瀅修金熙朝李翼晉。各紙十卷。筆十五枝。墨七笏賜給。
정조 8년 · 강
有政。吏曹判書李在簡。參議趙鼎鎭。兵曹參知金魯永進。
정조 8년 · 목
敎曰。大靜縣監有闕之代。今日政差出。○以徐浩修爲右參贊。朴尙春爲大靜縣監。朴祐源爲同知。李鼎炳爲副總管。
정조 8년 · 강
給江陵縣燒戶恤典。
정조 8년 · 목
原春監司徐鼎修。以江陵縣民家燒火馳啓。敎以。係是尤甚邑。依他邑例。別施恤典奠接之意。令廟堂卽爲行會。
정조 8년 · 강
吏曹以蔚山幼學徐達伋上言收議啓。
정조 8년 · 목
該曹啓言。蔚山居幼學徐達伋上言回啓判付內。分付道臣。旁採物情。狀聞來到。議大臣草記稟處事。命下矣。今以慶尙監司李秉模狀本。議于大臣。則領議政鄭存謙。判府事徐命善。左議政李福源。右議政金熤。俱以爲。徐仁忠事績之載於邑誌者。旣如是昭著。則其在樹風勵節之義。追施貤贈。恐不必靳惜。判府事李徵之以爲。今此徐仁忠。以鄕曲一武夫。奮義於孤城危急之中。水陸力戰。斬馘甚多。忠心功績。可謂卓異。其在表獎之道。宜有貤贈之典。而其時旣許錄勳一等。再除邊鎭。未知朝廷有所斟量於其間。而酬勞之恩。止於斯耶。今於幾百年之後。特以生前之未究其用。似難輕施死後之恩云矣。請上裁。敎以。依草記施行。
정조 8년 · 강
命時御所。雨漏處修改。待秋擧行。
정조 8년 · 목
戶曹啓言。時御所雨漏處修改事。命下矣。請擇日擧行。允之。敎以。只雨漏處修改。餘皆待秋成擧行。
정조 8년 · 강
備局以校理李顯靖疏辭覆啓。
정조 8년 · 목
備邊司啓言。校理李顯靖上疏。有稟處之命矣。取見其疏本。則備論還穀糴糶時許多弊端。以爲民之受弊。未有甚於還穀之多。半留外。量其分給之數。賣其半。以充經費停減之數云矣。還穀之設。本出爲民。而許多奸弊。反歸厲民。吏鄕之專委。則有納實受穀之弊。以至疊戶虛戶徵隣徵族者。誠如儒臣所論。苟究厥由。何莫非奸猾舞弄之致。而守令道臣。若能守法照管。則豈有如此之弊乎。更以諸般弊端。逐條嚴飭於各道道臣。復有如此之弊。則當該守令。劃卽摘發狀聞重繩之意分付。至於作錢事。就嶺南言之。浦項濟民穀之東西劃送。多至四萬五千石。本倉元穀移轉之代。推移充數之不暇。此時作錢。有非遽議。請置之。允之。敎以。因令該道伯往復儒臣。如有別般可矯之弊。具意見狀聞事分付。
정조 8년 · 강
命前萬戶崔弘亮拿來分揀。
정조 8년 · 목
義禁府啓言。今觀全羅監司趙時偉啓本。則智島前萬戶崔弘亮拿致營門。嚴棍三十度。姑爲保授。以待處分云。卽爲遣府羅將。拿來嚴勘。敎以。旣已決棍。拿來一款分揀。
정조 8년 · 강
判下秋曹京外殺獄議啓。
정조 8년 · 강
召見閣臣于重熙堂。直提學徐有防。原任直閣金宇鎭。
정조 8년 · 강
命校理李顯靖上疏。令該道伯往復儒臣。具意見狀聞。
정조 8년 · 목
因備邊司校理李顯靖上疏稟處草記。允之。敎以。令該道伯往復儒臣。如有別般可矯之弊。具意見狀聞事分付。
정조 8년 · 강
拿處吏曹佐郞李祖承。
정조 8년 · 목
吏曹啓言。來四月一日。行　宗廟。　景慕宮朔祭及　雩祀壇祭。獻官諸執事。本曹佐郞李祖承。當爲塡差而謂有情勢。終不擧行。請令該府處之。允之。
정조 8년 · 강
詣春塘臺。行內試射。
정조 8년 · 목
自內詣暎花堂。　敎曰。銅龍門集春門。入直軍兵。效勞多日。建陽門軍兵疊役。故今日試射。雖異邦慶。亦出慰悅之意。承旨以此咸使知悉。　予曰。今日試射。可以早畢乎。訓鍊大將具善復曰。射卒雖少。砲手頗多。似難早畢矣。予曰。設六貫革開試。砲手則中軍與宣傳官田光說別爲開試。射夫則以三人作隊畢射後。次次進奏姓名。又敎曰。武兼部將守門將。次次呼名以射。予謂善復曰。近日雨澤。無不足之患乎。向來聞督運使之言。則內浦猶未周洽云矣。善復曰。內浦雨澤。未知多寡。而西北則太多云矣。予曰。京畿與兩南何如云耶。近日日氣頗好。麥農或有登熟之望云耶。善復曰。畿內則秋牟少而春牟多。秋牟之豐。雖不可必。春牟則方期大熟云。兩南麥事。未及聞知矣。予曰。從事官在外。不可不變通矣。善復曰。聖敎誠然矣。予曰。武臣中有可合承旨乎。善復曰。亦豈無可合人。而但六承旨中。元無武臣二人。竝爲承旨之例矣。予曰。近日銓曹頗有疏通之典。武弁亦有可合於疏通者乎。善復曰。軍門亦頗有之。而有難遽然疏通矣。予曰。頃日次對。李福徽處分傳敎。可見予苦心矣。予於疏通一款。有意未果。適因臺疏。有疏䆁之擧。誠幸矣。大抵近日銓曹排望。一或有首擬未蒙點。則更不檢擬。以至疑阻者。無故之人。豈因一時之未蒙點而永爲枳塞乎。此實萬萬不成說矣。善復曰。武弁輩或經一番改望。則其後不復檢擬。此輩於此不能無抑菀之心矣。予曰。近日武弁雖曾經閫任者。比屈伏於新進文官。抑首下心。莫敢出氣。其勢固然矣。苟不如是。則目以驕武。呵責沓至。故武弁年少。無一氣剛者。此是大患矣。平時文重武輕。有事時武重文輕。此理甚明。而近來則文臣輕蔑武人。踐踏不忌。文武體例。雖云自別。皆有一段廉恥。雖赳赳武夫。豈可全沒廉隅乎。承旨具明蒹曰。若求武臣年少中有氣力者。善事武弁。一切繩以重律。限五六年禁錮然後可得矣。予曰。方外武弁必多可用者。而兩南及西北人。銓曹多不收用矣。善復曰。西北則近因聖敎。煩多收用矣。予曰。予以此申飭秉銓之臣。非止一再。而大抵人多窠窄。此爲可悶。雖以湖南言之。申飭不啻煩複。而昨年東銓只以盧廷良一人塞責。西銓則終無擧論矣。善復曰。今番試射時。入格人賞典。以何處擧行乎。予曰。此則以待令處擧行。還內。
정조 8년 · 강
命忠翊將黃翼振。守令待窠調用。
정조 8년 · 목
敎曰。今因試射見之。則身手人品具合獎用。且聞武經諸書。無不練誦云。而渠以宣薦登科。已近三十年。尙未得一麾。是豈朝廷搜羅之本意。至於本道人士。無論文武。近日收用。不若諸道。亦豈無向隅之歎。忠翊將黃翼振。守令待窠調用事。分付該曹。
정조 8년 · 강
召見承旨李文源于誠正閣。
정조 8년 · 목
予曰。近日雨澤或有未周洽處。聞洪忠道內浦太不足云。誠可悶矣。文源曰。洪忠道雨澤。臣未詳聞。而他處擧皆周洽矣。予曰。今日堂疏何爲捧入乎。文源曰。係是言事。故捧入矣。予曰。近因李福徽疏。有疏通之典。予心還以爲幸矣。堂疏忽又惹鬧。誠不知其端矣。且聞銓曹排望之際。過爲嫌疑。或於首望。一未蒙點。則輒不更爲檢擬云。此豈成說乎。大抵近來專事姑息。良可寒心。夫隄防自隄防。疏釋自疏釋。於斯二者。有何可嫌之事乎。承旨柳義養曰。隄防疏釋。竝行不悖。而至於政注。不能執其隄防疏釋之間。此所以過加審愼而有如此之患矣。
정조 8년 · 강
遞應敎李魯春。校理柳孟養林濟遠。副校理李宗燮權以綱。修撰沈基泰李錫夏。副修撰兪漢敬安策。
정조 8년 · 목
政院以魯春等違牌。濟遠在外啓稟。敎以。違牌人員竝許遞。與未差之代。政官牌招開政。一體差出。
정조 8년 · 강
罷應敎洪文泳職。遞差承旨李文源。
정조 8년 · 목
敎曰。向於李福徽處分傳敎。予意略已施之。其後筵敎。日前書題。亦有敷示之者。廷臣必當領會矣。保合二字。難予苦心。與其續續言說於無摸捉之時。曷若明示於圭角稍露之後也。以是初六賓筵。始有諄複之諭焉。予豈無商量而然哉。至於此事。亦屬紛竸中一事。豈可以所請之只在反汗而不加處分乎。然而重勘。反有召其人而閉其門之嫌。姑且末勘。此亦保合。應敎洪文泳爲先罷職不敍。職在出納。不有向來飭敎。循例捧入。無一字措辭啓稟。不可以生疏。有所寬恕。當該承旨遞差。又敎曰。承旨前望單子入之。
정조 8년 · 강
行召對于誠正閣。承旨兪恒柱。閣臣尹行恁[任:I-PERSON]。玉堂具明謙姜★(土+寅)。假注書朴能源。兼春秋金健修金鳳顯。
정조 8년 · 목
講國朝寶鑑。○予曰。旣云來會。又復中止。抑何故也。未知大臣何病云耶。恒柱曰。食滯云矣。予曰。大臣未必一時俱病。則其在事體。誠爲慨然矣。恒柱曰。日昨堂疏。係是言事。故臣停當後捧入矣。畢竟罪止該房。臣等欲爲自引。而此是無於前之例。故遂寢其議。下懷則極爲惶悚矣。予曰。諸承宣豈不知此等疏不當捧之例。而遽然捧入。惡在其出納惟允之義也。予謂★(土+寅)曰。爾父入耆社。有畵像乎。★(土+寅)曰。未及爲之矣。予曰。趁今爲之。敎曰。問於弘文館。聖門志太學志兩冊。使之搜入。
정조 8년 · 강
以朴祐源爲承旨。前望也。
정조 8년 · 강
命來初一日。輪對爲之。
정조 8년 · 목
因政院輪對取稟也。
정조 8년 · 목
以姜★(土+寅)爲校理。洪樂恒爲副校理。李延伋爲修撰。尹序東爲副修撰。尹坊爲工曹判書。
정조 8년 · 강
副校理洪樂恒陳疏自引。賜批。
정조 8년 · 목
疏略曰。向者之屢違嚴命。不但爲循墻之懇而已。駮正之論。發於諫臣之章矣。臣之所自悼者。雖以萬萬無似之賤。坐於不學。被人指示。鑾坡一步。此生已矣。公議截嚴。廉防至重。鐵限在前。承膺無論。亟命選部。勿復檢擬焉。批以。不必爲引。爾其勿辭察職。
정조 8년 · 강
命楊州李貴福移配海西。高萬謙等定配收贖。
정조 8년 · 목
因京畿監司沈頤之審理判付祗受啓本。敎以。綸紀夥多。民邑貽弊不少。南邑則纔賑政。楊州李貴福配所。移定於海西事。分付畿伯處。此外諸道中。關西高萬謙。湖西李論泰。湖南金龍采劉三東等罪狀。比他囚猶不無輕重之別。定配收贖事分付。
정조 8년 · 강
命時囚李祖承放送。
정조 8년 · 목
敎曰。時囚罪人李祖承放送。使之申飭察任。
정조 8년 · 목
雩祀壇節祭在明日也。
정조 8년 · 강
遞承旨徐龍輔。以宋載經代之。
정조 8년 · 목
敎曰。右副承旨聞有實恙。許遞。前望單子入之。
정조 8년 · 강
行召對于誠正閣。承旨宋載經。閣臣尹行恁[任:I-PERSON]。玉堂兪恒柱姜★(土+寅)。假注書朴能源。兼春秋金健修。史官李崑秀。
정조 8년 · 목
講國朝寶鑑。○予曰。爾尙紀舊日官僚時事乎。登科在何年。出壃亦在何年。載經曰。臣之登科在甲申年。而出疆在丁酉歲矣。予曰。何年陞堂上。而加資由何事耶。載經曰。臣之陞資。亦在丁酉。而其時通政由於特簡矣。予曰。年紀幾何。載經曰。臣年今六十七歲矣。予曰。今觀爾貌。衰謝頗甚。果無疾恙乎。載經曰。自來多病。近年則頗甚矣。予曰。爾之所居何鄕乎。載經曰。居懷德地矣。予曰。久未見之。今旣覯止。予心忻然矣。載經曰。臣僻處鄕外。前後除命。一未承膺。今日重入修門。臣之志願畢矣。
정조 8년 · 강
命譯官等第減半。與都提調相議草記。
정조 8년 · 목
司譯提調朴祐源啓言。本院以譯官輩等第減半之意草記。蒙允矣。近來譯舌全不成樣。今若猝然減省。則其中被減者。無處歸屬。不能無向隅之歎云。其所區處之方。未得變通之道。請更爲下詢大臣處之。敎以。予則莫知本事委折。向因領相覆奏。但令依議施行矣。今聞所奏。誠如是也。爲渠輩捄弊之意。反不無稱冤之端。更以此與都提調相議。從長草記。
정조 8년 · 강
命完營加分狀。今日內稟處。
정조 8년 · 목
全羅監司趙時偉狀啓。還上加分耗條區劃。令廟堂稟處。敎以。今日內。草記稟處。
정조 8년 · 강
工曹判書蔡濟恭疏辭新除水部之任。賜批。
정조 8년 · 목
疏略曰。迺者水部新命。忽降於三載杜門之餘。此豈夢想所到者耶。噫。人之所以處臣者。必欲無臣而後已。而臣之以臣身爲患。自欲其無之者。不啻如人之所以處臣矣。自念臣之迹阻文陛。今已幾歲月也。此生此世。無以一瞻天顔。九泉之限。惟在是矣。乞牧新授職名。批以。任鄕優遊。凡幾年矣。予自有商度。人之猶且矻矻。未必多卞。卿其勿辭。斯速行公。仍敎曰。工判批下。卽爲牌招。申飭行公。日前洪文泳處分之止於不敍。蓋欲使重臣有進身之階。且水部非要津。今雖出肅。似不止大段狼狽。由前由後。義不當逡巡。以此意重臣知之。使卽入來肅命。
정조 8년 · 목
予曰。丁卯年抄選謄錄。問于吏曹入之。予曰。丁卯抄選後下諭謄錄之在政院者入之。予曰。吏曹謄錄。還出給政院。丁卯年日記入之。
정조 8년 · 강
召見承旨洪秀輔李時秀于誠正閣。
정조 8년 · 목
予曰。卿之除是職。曾在何時秀輔曰。乙未年經知申矣。予曰。同副承旨。何以爲之耶。秀輔曰。聞將陳章云矣。予曰。昨政入監役副擬之洪儒浩誰也。秀輔曰。故玉堂亮漢之再從弟也。予曰。居在何處而有學行乎。秀輔曰。今居順興地。而文識該冾。不入科場云矣。予曰。考見故例乎。時秀曰。諮議則自講書院下諭。而持平非初付職。故無前例之可引者矣。予曰。經筵官有肅謝乎。時秀曰。未見前例矣。予曰。此乃丁卯後初行之事。賓廳會薦。亦丁卯 下敎也。
정조 8년 · 강
遞承旨趙興鎭洪仁浩。以金尙集鄭東浚代之。
정조 8년 · 목
敎曰。一院。勢難同周旋。同副承旨許遞。前望單子入之。又敎曰。右承旨聞有實恙。許遞。前望單子入之。
정조 8년 · 강
成均館以捲堂儒生所懷啓。
정조 8년 · 목
本館啓言。今日朝食堂。諸生等有捲堂之擧。故臣馳詣泮宮。招致諸生。問其捲堂之由。則書進所懷。以爲進士姜樹。本以閭巷賤流。猥忝司馬榜。出入南班矣。日前食堂。呼食堂直。滾臂大言曰。胡使我坐于南班。因極口詬辱東西班多士。其他悖說。不一而足。故臣等略施付籤之罰。而此不足以懲罪。故招致其兄。使之誨責其弟。以爲懲後之道。起送泮隸矣。有一老婆稱以姜樹之母。隨泮隸而來。臣等聞甚驚駭。直自門外還送。笞治泮隸。而蓋姜樹詬辱多士。旣涉變怪。替送老母。亦關倫常。則臺臣之啓。全沒姜樹之罪狀。只論泮隸之駭擧。致有大司成之陳章。又有館齋任之呈單引嫌。其在廉義。何敢晏然入堂乎。敎以。更爲勸入。
정조 8년 · 강
備局以關西補民筒査啓覆啓。
정조 8년 · 목
備邊司啓言。以平安監司鄭民始肅川補民査啓事。有草記稟處之命矣。卽見其狀本。則以爲本筒歲收稅大米八百石。付諸各庫。以防民役矣。劃屬訓局之後。凡係雜役。勢將責徵於民間。民訴皆願所築新筒。昇與六千兩役價而納于訓局。還推舊筒云。今若以舊筒還之本府。新築筒屬諸訓局。而六千兩役價。則折半依民願還納。以爲修治新筒之費。折半以雇價蕩減。少紓民力事。令廟堂稟旨分付爲辭矣。本府失舊筒之稅。待新筒之墾。則其間許多之役。勢將家斂而戶徵。軍需雖屬緊重。民情尢合軫念。依狀請。舊筒則還屬邑民。至於新筒之移屬訓局。邑報雖如此。該營不願其還屬。且六千兩錢。則係是公貨。不可率爾聽施。當初錢貨受去後用處。與見在之實數。更加査實後。道臣往復訓局。商議善處。使軍需毋失。民願從施之意。請分付。敎以。依草記施行。
정조 8년 · 강
命司䆃寺米太。俾勿減分。貢市人等。毋或操切。
정조 8년 · 목
司䆃寺啓言。臣卽詣本寺。問貢人等。則以爲丁丑正月初五日臨門問瘼時。貢人等以各司貢物減分之規。至於本寺。則進排物種。元是御供粳米及宣飯料米太。以米太受出。以米太進排。其外浮費皆用米太。若値歉歲。偏被其害之意仰達。則本寺減分。特勿施矣。月前臨門詢瘼時。貢人等亦欲以此陳白。而倉卒嚴畏。未盡所懷。尙在減分之中。未蒙復舊之恩云矣。敎以。旣有可據。豈或靳持。卽爲分付惠廳。俾勿減分。因此思之。在昔 先朝臨門。詢瘼貢市人等處。特許罄盡所懷。近日則有司之臣。操切太過之故。所謂詢瘼。未免有名無實。此後則無或如前操切之意。嚴飭貢市堂上處。
정조 8년 · 강
命濟用監屛風弊端。使之釐正。
정조 8년 · 목
該監啓言。本監屛風及布子弊端。詳問以啓事傳敎矣。臣各別詳査。則貢人等以爲屛風則自癸酉定式之後。元無進排之事。而惟議政府參謁時及舍人司古風坐起時。因循待令。尙未革罷。至於布子則一自庚辰換作貢之後。更無爲弊之端云矣。敎以。未及釐正處。使之釐正。
정조 8년 · 강
掌苑署以別內人各果。永爲除減啓。
정조 8년 · 목
該署啓言。別內入各果。査實草記事命下矣。招致貢人。各別査問。則庚午以後。果無別入。而又自度支定例頒行之後。別入名色。永爲除減。今則無別入貽弊之端云矣。
정조 8년 · 강
召見承旨金尙集于誠正閣。
정조 8년 · 목
予曰。卿之不入銀臺。亦云久矣。尙集曰。承明之戀。不勝下情矣。予曰。具時奉朴善生等獄事。誰當爲正犯耶。尙集曰。以臣賤見。善生似爲正犯矣。予曰。諸論以爲如何云耶。尙集曰。今原伯則以時奉爲正犯。而臣意則不然矣。仍敎曰。山林下論之例如何。尙集曰。臣未及聞知矣。予曰。今日政。似通南臺矣。敎曰。近來民間。不企雨澤云耶。尙集曰。姑不必企待。而日候寒冷。有益於麥農云矣。予曰。卿見李福懲之疏乎。尙集曰。昨日臺疏到院。臣適在院。故備見其辭意矣。予曰。向者之疏。予以爲齷齪之擧。而猶或爲無言世界初有之事。故不之罪矣。今焉則又論徐瀅修孟至大。直驅人於逆孼。是果成說乎。況徐瀅修則其家卽與國家同休戚者也。豈可如是無顧藉乎。惟予若心。必欲保全世臣。故近來政令。務從周便。無一作爲。予之此心。可質彼蒼。今則兆朕不可長。雖不究索其根本。亦將逬折其奸萌。彼李福懲。垂死老臺。何所知也。必有知其事者。蓋彼是東村之人。則居在貞洞或壯洞之人。決不使之如此。居相近。豈可曰不知乎。非謂卿等之指揮也。卿等若使鄰里之人。皆知此言之不可自我發說。則必不至此。實爲卿等慨然也。今番館錄。拘於互對。誠或有未叶於人心者。而遽以互對二字。筆之於書。是則朝著不靖之漸也。卿等何不挽止乎。須以予言傳說於領府事也。昨者特除卿承宣。予意蓋欲鎭囂囂之世也。實未知此疏之到院矣。及見此疏。悔莫追矣。尙集曰。李福懲。卽一尸居餘氣。必無所主張而有此駭異之擧。臣實不知所以仰對矣。予曰。秋曹錄啓。出給本曹。使之從意見跃尾以入事分付。
정조 8년 · 강
有政。吏曹判書李在簡。參議趙鼎鎭進。
정조 8년 · 목
敎曰。在外及違牌臺諫許遞。政官牌招開政。○以鄭好仁爲大司憲。安聖彬爲大司諫。曺遠鎭爲執義。成鼎鎭李延伋爲掌令。金寅燮金履安爲持平。新通也。金東淵爲獻納。安策李家煥爲正言。趙弘鎭爲校理。尹序東爲副校理。成種仁爲副修撰。沈豊之爲工曹參判。李之翼爲禮賓參奉。初仕也。
정조 8년 · 강
命僞造圖署罪人朴聖秀等。究覈草記。以啓目修正入啓。
정조 8년 · 목
刑曹啓言。因內需司草記。假稱宮監僞造圖署罪人朴聖秀等。嚴刑究覈狀聞事命下矣。朴聖秀等九人。各嚴刑一次究問。則朴聖秀招。以爲以游手假稱宮監。與柳廷潤諸人。下去荏子島。打量田畓的實云。柳廷潤招。則以爲渠與聖秀。僞造圖署。同往荏子島的實云。梁龍喆等七人等招。以爲以隨從。到靈光落後云。首犯朴聖秀柳廷潤。更加嚴刑。從重勘斷。干連梁龍喆等七人。不過隨從。或施刑或施杖。竝自臣曺分輕重照處。此外干連趙福萬。待其捉來。嚴刑後請一體論勘。敎以。以此草記。無以知事實。以啓目修正入啓。
정조 8년 · 강
勘放時囚趙榮儉。
정조 8년 · 목
義禁府啓言。慶興府使趙榮儉杖一百。徒三年定配。告身盡行追奪。私罪施行。允之。敎以。功減一等。
정조 8년 · 강
命永興府使具純。待畢賑拿處。
정조 8년 · 목
義禁府啓言。永興府使具純事行査矣。本邑賑事方張。姑待畢賑。請拿處。允之。
정조 8년 · 목
予曰。雨意頗緊矣。時秀曰。曉間亦霏微矣。予曰。山林下諭前例。果考耶。時秀曰。別諭前例。未得考出。臺諫則憲府下諭。諮議自侍講院下諭。經筵官則自 孝廟始有之。而未見下諭之例矣。予曰。明日次對。果當來會耶。注書知入。
정조 8년 · 강
知事黃景源陳疏。自引乞遞。賜批。
정조 8년 · 목
疏略曰。臣頃蒙恩譴。怵愓自訟。曾未一旬。遽荷收敍。臣誠感激。不知自措也。伏見儒臣疏辭。何用深引乎。臣與儒生成致三。臭味不同。然致三先祖故副提學以文。師事臣先祖故大提學文貞公廷彧。以高弟稱。故致三爲世顯族。非微瑣也。又聞其文學通博。孝行兼備。爲本州多士卿薦者。已有年矣。累登剡狀。雖未及上聞于朝。不可謂蔑蔑無稱。故置之剡目之中矣。今儒臣論列如此。不勝兢慙之至。又伏見諫臣疏。盛論都堂錄之無所黜陟。臣忝叨文衡。從大臣之後。與聞末議。諫臣詆斥峻發。此又臣難安之一端。此莫非臣自取。特命有司。刊削臣職。批以。卿其勿辭行公。
정조 8년 · 강
王大妃殿進御一錢重人蔘粟米飮。前方中加人蔘五分。命自明日煎入。榻敎也。
정조 8년 · 강
命遣注書。詣東南郊。摘奸雨後麥農形止。
정조 8년 · 목
予曰。善雨自朝伊始。洽慰三農之望。言念民事。誠多幸矣。秀輔曰。今番甘霈。可謂及時。至於兩麥。則雖得小雨。大有霑潤之效云矣。予曰。殺獄文案。幾至百數十度。事係人命。固宜審愼。而不覩不聞之事。誠難處矣。洪仁浩之所抄錄。何當畢役乎。秀輔曰。將近一朔矣。予曰。洪良浩何故不入於承旨望乎。問其委折于吏曹也。
정조 8년 · 강
命諸道雨澤。隨卽登聞。
정조 8년 · 목
敎曰。去月十五日雨澤。幾皆周洽。廿八之雨。猶未遍足矣。自朝前好雨伊始。繼此快霔。方切顒企。諸道雨澤。隨卽登聞事。自廟堂申飭。
정조 8년 · 목
因次對頃稟。敎以。有下敎事。擬待今日賓筵矣。明日來會之意。招致備郞。言于大臣。
정조 8년 · 강
工曹參議兪彥鉉。避嫌乞遞。批下該曹稟處。
정조 8년 · 목
彥鉉與參判沈豊之。有侄女壻應避之嫌也。
정조 8년 · 강
遞承旨鄭東浚。以柳誼代之。
정조 8년 · 목
敎曰。右承旨許遞。前望單子入之。
정조 8년 · 목
敎曰。明日次對。兩司不備。山林外在外人許遞。今日政差出。又敎曰。館直苟簡。在外及未肅拜人員許遞。與未差之代。今日政差出。違牌坐罷人。幷敍用。○以金憙爲大司諫。李壽咸爲掌令。李正薰爲正言。徐有成爲副應敎。李顯靖申耆爲校理。李東郁爲副校理。趙濟魯爲修撰。安策爲副修撰。尹東暹爲右參贊。申致權爲執義。洪秉益爲持平。趙弘鎭爲獻納。權儐爲正言。
정조 8년 · 강
命朴聖秀等加刑得情。
정조 8년 · 목
刑曹啓言。朴聖秀等依律重勘。金貴三等自本道査處之意。請分付道臣。允之。敎以。朴聖秀柳廷潤等。加刑得情。
정조 8년 · 강
司諫李福徽上疏。自引乞遞。仍請吳載熙遞罷。賜批。
정조 8년 · 목
疏略曰。濫雜之弊。專出於互對。故互對二字。臣不得不言。惟彼副學。驅人於挾雜之科。自處以公共之論。臣雖疲劣。又有公共之一論。父事能賊之徐瀅修。師事德逆之孟至大。亦入其中。未知會圈之人。亦當有可卞之語耶。公議自此而掃盡。名器因此而濫雜。臣之所惜者。公議興名器也。竊爲副學慨然也。至若承宣。乃以臣言爲爽實。則臣何必以爲有實也。以此以彼。宜卽引避。而念臣父疾添劇。無頃刻離側詣臺之勢。乞鐫臣職。俾便省護。臣雖以言被謗。又進一說。黃海兵使吳載熙。曾在邊邑。風症大發。至有拔劍逐禪之擧。一營遑遑。管轄無人云。卽爲遞罷。擇代差送。批以。附陳吳載熙事。爽實太甚。不允。
정조 8년 · 목
敎曰。今日李福徽之疏。又何爲而出也。日前初疏。雖甚錯愕。猶屬一分公議。付之勿問之科矣。及其再疏之出。而意態之所由。旨義之所在。明若觀火。十目難掩。然一福微。何足深誅。苟索源委。只添一層風波。姑且舍默。而大抵徐瀅修是誰家人也。其家之於朝廷。自有同休戚之義。朝廷之所眷待之者。十陪於他人。凡有憂故。焉可不極力拯濟。當能賊逆節未著之時相親者。豈特瀅修而已。擧一世無不輻湊。誰能有逆觀而先絕者云耶。況年前昭䎺之敎。不啻諄複。逮渠釋褐之後。向用無替。則忽於水落石出之後。復售一番人手叚。四字句斷。一網打盡。非眞有惡意於一瀅修而然。急於泥獸之鬪。不覺春雉之嗚。眞所謂欲巧反拙者也。至若孟至大。予不識其何狀。聞於賓筵。大臣諸臣之言。咸曰無是事。疏中云云。自歸落空。蓋此至大之遭彈。豈有他哉。難於瀅修之單擧。覓出至大之無累。彼至大。豈不冤乎。究厥設心。何乃不仁之甚。言疏之故。雖不得不賜批。其在逆節之義。亦豈可一向假借。司諫李福微削職。因此而有洞諭於廷臣者。丙丁以來。亂逆層生。世家之無故者。僅可一二計。惟予斷斷若心。亶在調劑保合四字。近日朝廷之上。兆眹不佳。派分政裂。始因哆侈之成習。竟至戈㦸之相尋。流害所及。朝廷當偏受之。此何等光景。在下者轉相浮動。固有罪矣。自上之袖手坐視。得無咎乎。今日縷縷筵敎。豈但爲兩玉堂。如使臺疏易地而出。則又不得不扶此而抑彼。予豈私有好惡於其間而然哉。從今以往。凡我廷臣。知予苦心之所在。審去就而定趨向。公私之幸。孰大於是也。諸臣竝須知悉。
정조 8년 · 강
領議政鄭存謙以各道加分狀覆啓。
정조 8년 · 목
存謙啓言。黃海監司洪秉纘狀啓。備陳道內種糧不足之狀。仍請留庫中限三萬石。特許加分事。亟令廟堂稟旨分付矣。今當荐歉之餘。況値有閏之歲。排巡難繼。接濟之道。不可不念。留庫中限三萬石。特許加分。從之。又啓言。頃因喬桐府使李文德所報。餉米留庫中限三分一加分之意行會矣。卽見京畿監司沈㶊之所啓。則以爲本府穀簿。自來不敷。兩年停退。又居其半。以此三分一之數。無以繼巡。分給時留庫中限三分二。特許加分事。令廟堂稟處爲辭矣。排巡難繼。民情切急。不可無軫念之道。留庫中限三分二。特許加分事。依所請許施。從之。又啓言。開城留守鄭昌聖狀啓。枚擧大興中軍元宇鎭。白川郡守李端會。礪峴僉使崔奎絢牒呈。以爲種糧罄乏。實有失農之患。而泰安倉軍餉加分之意。前已筵稟蒙允。亦依泰安倉例。量宜加分後。狀聞事矣。巡還難繼。民情切悶。不可不軫念。依狀請量宜加分後。狀聞之意。請分付。從之。又啓平安監司鄭民始狀啓。請應留各穀。限五萬石。特許加分事。請令廟堂稟旨分付矣。昨秋西農。亦不可謂登稔。今年又値閏朔。排巡之數。比前有加。則接濟之道。不容少緩。五萬石依狀請特許加分。請使之參量分排之地。從之。又啓言。卽見黃海水使徐有和報辭。則以爲營府各庫應分之數。都不過二千二百餘石。以此分排。則每戶當分。只爲一斗許。以此些少之穀。資賴農作。其勢末由。留庫少米中限八百石。趁今許題爲辭矣。小米八百石。特許加分。請以爲接濟之地。從之。又啓言。卽見全羅監司趙時偉報辭。則以爲本道四山城軍餉之糶糴者。昨年因朝令。移納邑倉。新捧則皆在邑倉矣。到今還分之時。難於山倉之傾庫。只分邑捧則山倉所留。拖至明年。實有陳腐之慮。四山城昨年留庫條。趁今盡數分給事爲請矣。保障軍餉。不可盡分。四分三加分之意請分付。從之。
정조 8년 · 강
命熊州漂失穀物分徵。在囚沙格刑懲放送。
정조 8년 · 목
領議政鄭存謙啓言。卽見慶尙監司李秉模熊川東運穀漂失金巖回李正三等査啓。則以爲七石賣買。旣已綻露。則非敢謂必不犯手於此數之外。而金巖回以正犯。今已物故。李正三纔因啓下關定配。投水穀一百四十一石。分多少督徵。已捧爲一百二十六石。請令廟堂稟處矣。正犯旣已物故。穀物亦分徵。其餘在囚沙格。刑懲放送之意。請分付。從之。
정조 8년 · 강
命別悃回咨撰出。定禁撥下送濘府。轉致北京。
정조 8년 · 목
領議政鄭存謙啓言。今番冬至使帶來回咨中。有使臣參宴事。以來頭使行。別伸謝悃之意。撰出回咨。正書安寶後。定禁撥下送灣府。使之傳給鳳城將處。請轉致北京。從之。
정조 8년 · 강
命前兵使任嵂。拿問捧供。
정조 8년 · 목
兵曹判書李★(土+甲)啓言。昨日任嵂來見。言辭極其放恣。事體所在。不可置之。前兵使任嵂。請削職。批以。宜問事實而處之。爲先拿問捧供。
정조 8년 · 강
命訓局給代。錢條自賑廳擧行。以均廳元給代條充補。
정조 8년 · 목
右參贊徐有隣啓言。因訓將所奏。有折半給代之命。今不敢以廳儲苟艱。一切防塞。且於頃日旣承特敎。訓局給代。折半上下。錢條則待新捧。以均廳元給代條。請次次充補於賑聽。從之。
정조 8년 · 강
命江界蔘未納九斤外。趁新採別貿置。
정조 8년 · 목
戶曹判書鄭一祥啓言。江界人蔘。上年例貿外。加捧二十六斤。而因道臣狀請。以今年條移施。未納爲九斤矣。當此蔘椏絕貴之時。本曹不時之需。不可不念。而曾前別貿。亦多已例。今年未納九斤外。體蔘四十斤。尾蔘二十五斤。趁新採別貿。而價本區劃預下。則亦足爲江民救荒之道。請下詢大臣處之。予詢大臣。領議政鄭存謙曰。依戶判所請。貿置似好。從之。
정조 8년 · 강
命順懷墓守衛官擇擬。
정조 8년 · 목
禮曹判書嚴璹啓言。 順懷墓守衛官金璞。無識成甚。行事鄙瑣。不成官員貌樣。貽笑於員役。罔有紀極。汰去。此後則必以可合通仕路之人擇擬事。請申飭勳府。從之。